# **38.**

# Katalog: Berilo 2, str 43

* kmečka pesem
* simbolika in metaforika

## JOSIP MURN ALEKSANDROV: PESEM O AJDI

Pesem *Pesem o ajdi* je izšla v zbirki *Pesmi in romance* leta 1903. Je primer *kmečke pesmi*, Murnove *žanrske poezije*; tema in motivi so namreč vzeti iz kmečkega življenja.

Pesem gradi sedem kitic, štirivrstičnih kvartin. Verz je sproščen, stopica nepravilna. Rima je *prestopna*. Murn uporablja *oris* za predstavitev ajde (subjektivna podoba ajde: ajda je mlada, diši…).

Murn predstavlja življenjski krog ajde v vseh letnih časih, in sicer kot simbol za življenje. Osrednji motiv je torej **ajda**. V pesmi se sicer preriva več motivov, ki poustvarjajo notranjo intenzivnost doživetja. Izstopa začetna podoba, »grud«, ki deluje erotično, čutno. *Pesem o ajdi* podaja čisto impresijo ajde, zato je polna prispodob, barv in gibanja, le na koncu izzveni v melanholično pričakovanje zime in mraza (simbola za smrt). V njej se torej mešajo vonji, barve in gibanje, na koncu, v sedmi kitici, pa se impresija izteče v simboliko smrti, v **refleksijo** – slutnjo skorajšnjega prihoda mrzle in hladne čarovnice, ki bo legla na ves svet, čez bujno in pisano življenje ajdovega polja, in napravila konec vsem radostim življenja, vpesnjenim v prejšnjih kiticah. Ajda predstavlja življenje, kateremu je namenjen začeten vzpon, vrh, ter konec s padcem.

Pesem spada slogovno med Murnove najbolj *impresionistične pesmi.* Impresionizem je razviden je iz uporabe barv, ki se prelivajo, poleg barvnega pa je prisotno tudi zvočno slikanje ter gibanje oziroma valovanje (Murnovski impresionizem, čigar značilnost je prevešanje iz impresije v refleksijo). Pesem predstavlja razkošje svetlobe, barv in vonjev. Posamezni pojmi v pesmi imajo simboličen pomen: zima – smrt, ajda – življenje, lepota. S tem je pesem blizu *simbolizmu*, ki je pripet na *novoromantično podlago* pesnikovega ponotranjenega čustvovanja.

V pesmi je prisotnih več pesniških sredstev: številni *epitetoni* (bela grud, grud prostrana), *primere* (kakor bela grud), *inverzije*, osrednji stilni prijem so *poosebitve* (ajda, čebela, grud, golob), *ponavljanja*.